ททท. จับมือ “UnionPay” กระตุ้นนักท่องเที่ยวจีนเที่ยวไทยหยุดยาววันชาติจีน
ททท. จับมือ "UnionPay" กระตุ้นนักท่องเที่ยวจีนเที่ยวไทยหยุดยาววันชาติจีน
ททท. จับมือ "UnionPay" กระตุ้นนักท่องเที่ยวจีนเที่ยวไทยหยุดยาววันชาติจีน
3 ต.ค. 2562

ยูเนี่ยนเพย์ (UnionPay) และการท่องเที่ยวแห่งประเทศไทย (ททท.) ร่วมประชาสัมพันธ์ประเทศไทย เพื่อกระตุ้นการใช้จ่ายของนักท่องเที่ยวจีนผ่านยูเนี่ยนเพย์  แอปพลิเคชั่น โดยเฉพาะอย่างยิ่งในช่วงเทศกาลวันชาติจีนระหว่าง 1-7 ตุลาคมนี้ ทางยูเนี่ยนเพย์ได้เดินหน้าพัฒนาโครงสร้างพื้นฐานการชำระเงินแบบไร้เงินสดในไทย พร้อมเพิ่มจำนวนจุดรับชำระเงินแบบไร้สัมผัส (contactless) และผ่านคิวอาร์โค้ดให้ครอบคลุมทั่วประเทศ
เพื่อกระตุ้นการใช้จ่ายของนักท่องเที่ยวชาวจีนในช่วงวันหยุดยาว 1-7 ตุลาคม ผู้ถือบัตรยูเนี่ยนเพย์จากประเทศจีนสามารถใช้สิทธิพิเศษมากมายจากร้านค้ากว่า 100 แห่งในไทย พร้อมรับเครดิตเงินคืนสูงสุด 20% เมื่อใช้จ่ายในต่างประเทศด้วยบัตรที่ออกโดยธนาคารที่ร่วมรายการ รวมถึงรับรางวัลคูปองเงินสดเมื่อชำระเงินผ่านยูเนี่ยนเพย์ แอพลิเคชั่น ณ ร้านค้าที่ร่วมรายการกว่า 5,000 แห่งในต่างประเทศ
มร. เหวินฮุ่ย หยาง ผู้จัดการทั่วไป บริษัท ยูเนี่ยนเพย์ อินเตอร์เนชั่นแนล เอเชียตะวันออกเฉียงใต้ เปิดเผยว่า ยูเนี่ยนเพย์มีความยินดีที่ได้ร่วมมือกับการท่องเที่ยวแห่งประเทศไทยเพื่อส่งเสริมอุตสาหกรรมการท่องเที่ยวของไทยในระยะยาว เนื่องจากนักท่องเที่ยวชาวจีนเดินทางเยือนเมืองไทยมากที่สุด เราจึงเชื่อมั่นว่ายูเนี่ยนเพย์และททท. สามารถร่วมมือกันเพื่อเพิ่มจำนวนนักท่องเที่ยวที่มาเยือนและกระตุ้นการใช้จ่ายในประเทศด้วยการนำเสนอการชำระเงินที่ง่ายและสะดวกสบายแก่นักท่องเที่ยวชาวจีน ทั้งนี้ เพื่อขับเคลื่อนประเทศไทยสู่สังคมไร้เงินสดที่แท้จริง เรายังคงพยายามอย่างเต็มที่ในการขยายจุดรับชำระเงินแบบไร้เงินสดในเมืองใหญ่ทั่วประเทศ โดยเฉพาะการชำระเงินด้วยคิวอาร์โค้ด
ด้าน นายฉัททันต์ กุญชร ณ อยุธยา รองผู้ว่าการด้านตลาดเอเชียและแปซิฟิกใต้ การท่องเที่ยวแห่งประเทศไทย เปิดเผยว่า นักท่องเที่ยวที่เดินทางเยือนไทยมาจากประเทศจีนมากที่สุด เราจึงมีความยินดีที่ได้ขยายความร่วมมือกับผู้ให้บริการชำระเงินระดับโลกอย่างยูเนี่ยนเพย์เพื่อกระตุ้นการใช้จ่ายของนักท่องเที่ยวในประเทศ โดยคาดว่าจะมีนักท่องเที่ยวชาวจีนกว่า 190,000 คนเดินทางมาประเทศไทยในช่วงวันหยุดยาวนี้ และหวังว่าสิทธิพิเศษต่างๆ รวมถึงเครดิตเงินคืน และรางวัลต่างๆ จากยูเนี่ยนเพย์ จะช่วยกระตุ้นการใช้จ่ายในประเทศให้เพิ่มมากขึ้น ขณะเดียวกัน เรายังคงยกระดับการท่องเที่ยวในเมืองสำคัญๆ เช่น กรุงเทพฯ เชียงใหม่ และอื่นๆ เพื่อมอบประสบการณ์การท่องเที่ยวที่เพลิดเพลินและน่าประทับใจให้แก่นักท่องเที่ยว”
โดยปัจจุบัน บัตรยูเนี่ยนเพย์สามารถใช้ได้ในโรงแรม สถานที่ท่องเที่ยว ร้านค้าปลีก และร้านอาหารชื่อดังทั่วประเทศไทย รวมถึงจุดรับชำระเงินด้วยคิวอาร์โค้ดกว่า 30,000 จุด นอกจากนี้ ยูเนี่ยนเพย์ถือเป็นการชำระเงินแบบไม่ต้องใช้เงินสดที่ได้รับความนิยมในหมู่นักท่องเที่ยวชาวจีนเมื่อเดินทางไปต่างประเทศ ยูเนี่ยนเพย์จึงมุ่งมั่นเดินหน้าขยายจุดรับชำระเงินด้วยคิวอาร์โค้ดตามร้านค้าชั้นนำทั่วประเทศภายในปีนี้ เช่น ร้านอาหารและเครื่องดื่มในเครือเดอะมอลล์กรุ๊ป, เทสโก้โลตัส และสตาร์บัคส์
สำหรับในประเทศไทย ธนาคารกรุงเทพคือผู้ให้บริการชำระเงินด้วยคิวอาร์โค้ดที่สำคัญของยูเนี่ยนเพย์ โดยร้านค้าสามารถรับชำระเงินผ่านแอพลิเคชั่น BeWallet ของธนาคารกรุงเทพ แอพลิเคชั่นยูเนี่ยนเพย์ และแอพลิเคชั่นอื่นๆ ที่รองรับการชำระเงินด้วยคิวอาร์โค้ดของยูเนี่ยนเพย์ เช่น NETSPay และ Sacombank Wallet
ด้านนายโชค ณ ระนอง ผู้ช่วยผู้จัดการใหญ่ ผู้จัดการสายบัตรเครดิต ธนาคารกรุงเทพ กล่าวว่า “การใช้คิวอาร์โค้ดชำระเงินกำลังได้รับความนิยมมากขึ้นในประเทศไทยและทั่วเอเชีย การชำระเงินด้วยคิวอาร์โค้ดมีต้นทุนต่ำและใช้งานได้อย่างรวดเร็ว ซึ่งจะช่วยผลักดันให้ประเทศไทยให้ก้าวไปสู่สังคมไร้เงินสด โดยเราจะเดินหน้าเพิ่มจุดรับชำระเงินด้วยคิวอาร์โค้ดให้มากขึ้น เพื่อมอบความสะดวกสบายให้แก่ผู้ผู้บริโภค”
โดยในประเทศไทย ยูเนี่ยนเพย์ได้จับมือกับธนาคารกรุงเทพ ธนาคารแห่งประเทศจีน ธนาคารไอซีบีซี ธนาคารกสิกรไทย ธนาคารเกียรตินาคิน ธนาคารกรุงไทย บริษัทบัตรกรุงไทย และธนาคารแลนด์ แอนด์ เฮ้าส์ เพื่อมอบหลากหลายผลิตภัณฑ์และบริการชำระเงินให้แก่ลูกค้า โดยล่าสุด ยูเนี่ยนเพย์ได้จับมือกับธนาคารกรุงเทพและธนาคารกรุงไทยเพื่อให้บริการชำระเงินด้วยคิวอาร์โค้ดข้ามประเทศ ซึ่งปัจจุบัน แอพลิเคชั่น BeWallet ของธนาคารกรุงเทพ และ Krungthai NEXT ของธนาคารกรุงไทย สามารถรองรับการชำระเงินด้วยคิวอาร์โค้ดของยูเนี่ยนเพย์สำหรับลูกค้าชาวไทยแล้ว